|  |  |
| --- | --- |
| *Визия за ОСП след 2020 г.* |  |

**2. Европейските министри очакват споразумението относно бюджета за 2021-2027 г., преди да вземат решение за ОСП, стана ясно след проведената неформална среща на министрите на земеделието на ЕС в Хелзинки на 22- 24 септември.** В рамките на срещата те дискутираха и предложенията относно Общата селскостопанска политика след ОСП след 2020 г., включително теми от „новата модел на прилагане“ и зелената архитектура на ОСП. Министрите повдигнаха и други актуални въпроси, съпътстващи преговорите по реформата на ОСП след 2020 година. Финландското председателство се надява да проведе преговорите по Общата селскостопанска политика (ОСП) след 2020 г. „доколкото е възможно“, но всичко ще зависи от това как продължават обсъжданията на държавните или правителствените ръководители на ЕС относно Многогодишната финансова рамка (МФР) за 2021-2027 г. Европейските министри на земеделието не могат да изразят своето становище за реформата на ОСП, докато не знаят разпределението на бюджета за периода 2021-2027 г. Според Европейския комисар по земеделие Фил Хоган, графикът „се доближава към декември“. Френският министър на земеделието Дидие Гийом изказа оптимистично мнение, че е възможно да има обща рамка на бюджета до края на годината, тъй като това е в интерес на европейското земеделие. Г-жа Мария Вучкович, новият хърватски министър, който ще поеме председателството на Съвета по земеделие на 1 януари 2020 г., заяви, че се надява да бъде възможно постигането на споразумение за ОСП между министрите „до края на тази година“. В началото на Хърватското председателство „бихме били готови да започнем триалозите“, отбеляза тя. Очаква се Европейският парламент да приеме позицията си в края на годината или в началото на 2020 г. „Въпреки това са възможни други сценарии, които също зависят от резултата от преговорите по Многогодишната финансова рамка на ЕС за 2021-2027 г. и позицията на Европейския парламент“, посочи хърватският министър. Според Хърватия, ще е необходимо да се гарантира бързо приемане на регламент относно преходните мерки за ОСП, за да се избегнат евентуални прекъсвания на плащанията, както и правна несигурност между настоящата и новата ОСП. „Такива мерки се обсъждат в Европейската комисия и трябва да обхващат период от една година“, заяви комисар Хоган. Очаква се лидерите на ЕС да проведат дебат относно МФР в средата на октомври, но мнозина се опасяват, че тази среща ще се съсредоточи върху Brexit, тъй като е две седмици преди планираната дата за напускане на Обединеното кралство. Генералният секретар на Копа-Коджека Пека Песонен също изтъкна, че „вероятно няма да има данни за МФР през октомври“. Някои държави-членки продължават да настояват за запазване на бъдещия бюджет за ОСП на настоящото ниво, подчертавайки, че искат първи стълб (директни плащания и пазарни мерки) „да остане силен“, а „еко-схемите“ да бъдат задължителни за държавите членки. Някои държави-членки изразиха несъгласие срещу намалението на бюджетите за развитие на селските райони за 2021-2027 г. (в предложението на Комисията за следващата МФР). Министрите на земеделието подчертаха, че предложението за ОСП след 2020 год. предлага достатъчно инструменти за борба с климатичните промени и увеличение на съхранението на въглерод в почвата. Според финландския министър на земеделието, г-н Яри Лепа съществуват добри земеделски и екологични практики, които могат да подпомогнат допълнителното абсорбиране на въглерод от почвата, като има възможност ОСП да подпомогне тяхното прилагане

**3. Експертите по ОСП от държавите членки на ЕС обсъдиха на неофициална среща в Хелзинки, на 23 септември, някои технически аспекти на предложението относно стратегическите планове за ОСП след 2020 г.** Специалният комитет по селско стопанство даде своята оценка по техническите и правни предложения, направени от Финландското председателство относно определенията в Регламента за стратегическите планове. Становища бяха обменени относно „хектар, отговарящ на условията за подпомагане“ (за директни плащания) и „истински земеделски стопанин“. Някои делегации подчертаха, че определението следва да остане доброволно и на държавите членки трябва да се предостави максимална гъвкавост. По отношение на определението за „обработваема земя“, повечето делегации приветстваха предложението на председателството, но изтъкнаха, че все още са необходими технически корекции. По определението за „постоянно затревени площи и постоянни пасища“ делегациите дадоха широка подкрепа за направените предложения, като подчертаха, че „технически корекции все още са необходими“. Относно определението за „млад фермер“, повечето делегации подкрепиха разпоредбите, но все още са необходими технически корекции. Следващото заседание на СКСС ще бъде на 7 октомври, а Финландското председателство ще представи компромисен текст относно членовете за развитие на селските райони, системата за консултации в земеделието и „новия модел за изпълнение“.

**4. Изменения в текстовете относно еко-схемите и относно интервенциите по развитието на селските райони в областта на климата и околната среда от Проекта на Регламент за стратегическите планове бяха основните въпроси, обсъждани на заседанието на РГ „Хоризонтални земеделски въпроси- Реформа на ОСП“ към Съвета на ЕС, проведено на 25 септември 2019 г. в Брюксел**. Финландското председателство представи своите предложения. Повечето ДЧ, включително и България, се изказаха позитивно за предложените изменения от Председателството относно еко-схемите, определяйки ги като крачка в правилната посока и приближаване към постигането на компромис. Някои държави членки обърнаха внимание за необходимостта от демаркация между ангажиментите по еко-схемите и интервенциите по развитие на селските райони, с цел да се избегне двойно финансиране. Въпреки уточнението от председателството, че задължителността на еко-схемите е политически въпрос и ще се обсъжда в друг формат, някои делегации обвързаха необходимостта от по-висока амбиция по еко схемите с тяхната задължителност за държавите членки. Други делегации заявиха позицията си, че еко-схемите трябва да бъдат изключени от намаленията на плащанията, за да се създаде стимул за земеделските стопани и да се изпълнят целите по ОСП. В частта относно интервенциите по развитие на селските райони в областта на климата и околната среда беше обсъдено отделянето в специална разпоредба на хуманното отношение към животните, необходимостта от определяне на правилното ниво на плащане по конкретна интервенция, за да няма подценяване или надценяване. Делегациите изразиха доста различни становищата относно предоставянето на възможност за закупуване на земя само от млади фермери. Повечето делегации подкрепиха доброволния характер на прилагане на инструмента за управление на риска. Някои делегации приветстваха възможността за непроизводствени инвестиции за защита на животните срещу хищници.